Предложените измени и дополнувања содржани во овој закон произлегоа од потребата за усогласување со новиот Закон за општата управна постапка „Службен весник на Република Македонија“ бр. 124 од 23.07.2015 година.

Истовремено, предложените измени и дополнувања имаат за цел доуредување на одредбите за отпис на износот на давачки евидентиран во евиденцијата на Царинската управа, како и терминолошко подобрување на одредбите во кои е регулирано евидентирањето на царинските давачки.

Усогласувањето со новиот Закон за општата управна постапка е во следните членови:

Со измените од член 1 се брише членот 7-г со што се врши усогласување со Законот за општата управна постапка.

Измените во членовите 2, 3, 4, 5 и 6 се со цел да се овозможи на странката сама да го избере начинот на кој ќе комуницира со Царинската управа, односно дали тоа ќе биде непосредно, преку пошта или пак по електронски пат.

Со членовите од 7 до 15, 20, 21 и 22 се врши терминолошко допрецизирање на евиденцијата што ја води Царинската управа за царинските давачки, односно збoровите „сметководствената евиденција“ се заменуваат со зборот „царинската евиденција“ со што ќе се изврши разграничување на сметководствената евиденција од царинската евиденција која ја води Царинската управа.

Додека пак, доуредувањето на одредбите за отпис на износот на давачки евидентиран во евиденцијата на Царинската управа е извршено во следните членови:

Со член 17 од измената се пропишува дека со исполнување на условот апсолутна застареност се врши отпис на царинскиот долг од евиденцијата.

Со член 18 од измената се пропишува основ за донесување правилник со кој ќе се пропише содржината, начинот на водење и отписот од царинската евиденција на увозните и извозни давачки и други давачки и даноци кои Царинската управа ги наплатува.

Со член 19 се допрецизира дека износот на давачки евидентиран во евиденцијата може да биде избришан кога правото за наплата на износот на давачки апсолутно застарело, во согласност со членот 246 став (3) и кога се исполнети условите од членот 247 од овој закон. Исто така се пропишува дека Царинската управа на крајот на годината ја усогласува состојбата на побарувањата искажани во аналитичката евиденција со фактичката состојба утврдена со пописот.

Со член 20 од измената со кој се врши преформулација на членот 247 во насока на определување дека царинскиот долг се гасне и со отпис согласно член 246 став (4).

Со членот 23 се предвидува глоба во износ од 25-50 евра за овластеното службено лице во Царинската управа кое нема да донесе решение или друг акт во пропишан рок согласно закон, а врз основа на поднесено барање. Исто така, со одредбите на овој член се пропишува дека прекршочна постапка води и прекршочна санкција изрекува надлежен суд.

Со членот 24 од измената се пропишува дека одредбите од овој закон се однесуваат и за износот на давачки евидентиран во евиденцијата до денот на влегување во сила на овој закон.

Со членот 25 се пропишува дека започнатите постапки до денот на отпочнување на примената на овој закон кои ќе завршат согласно законот по кој биле започнати.

Со член 26 се врши усогласување на рокот за отпочнување на примена на членовите 1, 2, 3, 4, 5, 6 и 23 од овој закон согласно рокот за отпочнувањето на примената на Законот за општата управна постапка пропишани во член 141 од Законот за општата управна постапка (,,Службен весник на Република Македонија“. број 124/15).

Со член 27 се пропишува завршна одредба за влегување во сила на овој закон.

Од наведените причини се предлагаат измени и дополнувања на Царинскиот закон.